اروپايي ټولنه د غله جاتو د تجارت ښه کېدو لپاره په روسیې باندې بندیزونه نرموي
  په یو نوي سند کې، چې نن سه شنبه جولاۍ ۱۹ (چنګاښ ۲۸) ښکاره شوی، ښودل کېږي چې اروپايي ټولنه چمتوالی نیسي ‌چې په روسیې باندې د لګول شویو کلکو بندیزونو په منځ کې یو استثنايي حالت رامنځ ته کړي. 
د سند په اساس دغه ټولنه به وړاندیز وکړي‌ چې د غله جاتو او تخمونو د سوداګرۍ او تجارت د لا غوړېدو لپاره د روسیې د بانکونو هغه ګنګل شوې شتمنۍ ازادې کړې، چې له دغه تجارت سره رابطه لري. د اروپايی ټولنې یو مقام، چې نغواړي نوم یې واخیستل شي،‌ د فرانسې خبري اژانس ته ویلي دي چې غړي هېوادونه غواړي‌ ‌«دا ښه روښانه کړي‌ چې په بندیزونو کې داسې کوم څه نشته چې د روسیې او اوکراین څخه د غله جاتو د انتقال بهیر ورو » کړي. د اروپايي ټولنې ټول غړي هېوادونه باید د رایو په اکثریت سره دا وړاندیز ومني چې عملي شي. دا استثنايي حالت به هغو روسي بانکونو لپاره وي چې وار دمخه د اروپايي ټولنې په تور لست کې شامل دي. د مسودې په اساس «دا پېسې او یا اقتصادي سرچېنې» به هغه وخت پرېښودل کېږي چې «د غنمو او تخمونو په ګډون د زراعتي‌ او‌ غذايي تولیداتو د ایستلو لپاره» ورته ضرورت وي. په همدې حال کې بروکسل د مسکو هغه ادعاوې رد کړې دي چې ګنې د اروپايي ټولنې بندیزونه د غذايي ‌موادو د بحران لامل کېږي- نه په اوکراین د روسیې یرغل. روسیې په اوکراین باندې د فبرورۍ په ۲۴ نېټه یرغل پيل کړ چې له کبله یې اروپايي ټولنې په مسکو کلک بندیزونه لګولي‌ او ورسره د دغو هېوادونو څخه د غله جاتو انتقال هم بند او ټکنی شوی دی. په همدې حال کې د پېسو نړیوال وجهي صندوق خبرداری ورکړی که د نړۍ هېوادونه خپل ذخایر خوندي‌ او احتکار کړي، د روسیې د ګازو د انتقال بندیز به په ختیځې اروپا او ایټالیا کې جدي‌ بحران وزېږوي. د رویټرز خبري اژانس د فایننشل ټایمز ورځپاڼې په حواله لیکلي دي چې نړیوال وجهي صندوق وړاندوینه کړې که طبیعي اوبلن ګاز شریک نکړل شي او قیمتونه کم نکړل شي، د اروپا د اکمالولو لپاره به د روسیې هر ډول اقدام په راتلونکي کال کې د چیک په جمهوریت، هنګري،‌ سلواکیا او ایټالیا کې څه باندې پنځه فیصده اقتصادي‌ انقباض رامنځ ‌ته کړي. د رویټرز خبري اژانس وايي‌ چې د روسیې د «ګازپروم» شرکت په اروپا کې خپلو پیرودونکو ته ویلي دي‌ چې د فوق العاده وضعیت له کبله د ګازو د انتقال ضمانت نشي ورکولای او داسې اندېښنې شته چې مسکو به د پنجشنبې په ورځ د «نورډ سټریم۱» پایپلاین، چې اروپا ته هم ګاز انتقالوي،‌ بیا چالان نکړي.